Улахуэр и чэзум ятрэ?
КъБР-м и вице-премьер Къуэдзокъуэ Мухьэмэд Лэжьыгъэмрэ социальнэ зыужьыныгъэмкIэ министерствэм щригъэкIуэкIащ республикэм и предприятэхэмрэ организацэхэмрэ улахуэр и чэзум щатыныр къызэзыгъэпэщ комиссэм и зэIущIэ.
Абы хэтащ министерствэхэм, IуэхущIапIэхэм, профсоюз организацэхэм я зэгухьэныгъэм я лIыкIуэхэр. УлахуэмкIэ щIыхуэ зытелъхэмрэ ахэр зытрагъэкIыжын папщIэ зэфIагъэкIхэмрэ теухуауэ къэпсэлъащ республикэм лэжьыгъэмкIэ и къэрал инспекцэм и унафэщI Мэремкъул Арсен. Абы къызэрыхигъэщамкIэ, улахуэр зэрат щIыкIэм я IуэхущIапIэр ткIийуэ кIэлъоплъ.
— Лэжьыгъэ зэхущытыкIэхэр хабзэм тету къызэгъэпэщыным гулъытэшхуэ худощI. Улахуэр щIэуфауэ зэратым езы цIыхухэм къадэкIуэу, республикэм и бюджетми и зэран йокI, — къигъэлъэгъуащ къэпсэлъам. Абы зэрыжиIамкIэ, гъэм зэрыщIидзэрэ лэжьыгъэ зэгурыIуэныгъэу 900-м нэблагъэ IэнатIэхэм иращIылIащ.
Комиссэм хэтхэр едэIуащ «КъБР-м и предприятэхэм ящыщу щIыхуэ зытелъхэм я графикыр къэщтэным и IуэхукIэ» лэжьыгъэмрэ социальнэ зыужьыныгъэмкIэ министр Тюбеев Альберт ищIа докладым. Абы къызэригъэлъэгъуамкIэ, предприятэ 19 графикым хагъэхьащ, 6-р я къалэнхэм пэлъэщыжыркъым. Къуэдзокъуэ Мухьэмэд къыхилъхьащ банкрот хъуа предприятэхэмрэ улахуэмкIэ щIыхуэ зытелъ IэнатIэхэмрэ графикым щызэщхьэщахыну.
ЗэIущIэм и кIэухым комиссэм хэтхэм къащтащ КъБР-м улахуэмкIэ щIыхуэр щызэтегъэкIыжыным теухуа унафэ. Абы ипкъ иткIэ, республикэм и министерствэхэм, ведомствэхэм пщэрылъ щащIащ щIыпIэхэм улахуэр щызэтримыхьэн щхьэкIэ, муниципальнэ районхэмрэ къалэ округхэмрэ зыхуэфащэ чэнджэщхэр иратыну, щытыкIэр зыхуэдэр къапщытэу абы теухуа хъыбархэр КъБР-м ЛэжьыгъэмкIэ и къэрал инспекцэм Iэрагъэхьэну, IэнатIэ, район комиссэхэм улахуэм хэгъэхъуэным щегугъуну, зэIущIэхэм, коллегиехэм я зэхуэсхэм лэжьапщIэр зэрат щIыкIэр щызэпкърахыну, нэгъуэщIхэри.
Къуэдзокъуэ Мухьэмэд къызэхуэсахэм къалэн ящищIащ къыкIэлъыкIуэ я зэхыхьэм ирихьэлIэу реестрыр ягъэхьэзыру графикым теухуа я Iуэху еплъыкIэхэр къыхалъхьэну.
ТОКЪМАКЪ Мадинэ.
